’n Vlaag van portefeuljes | mnr.muller
’n Vlaag van portefeuljes
Posted on April 15, 2012 by mnr.muller	Standaard
Ek wil sistematies deur ’n verskeidenheid pligte en portefeuljes van studenteleiers (lede van huiskomitees) praat, sodat studenteleiers kan fokus op dít wat werklik saak maak, eerder as om tyd te bestee aan aktiwiteite wat nie langtermyn impak op hulle omgewings (koshuise, privaatwyke) sal hê nie.
Met “portefeuljes” bedoel ek take wat aan spesifieke studenteleiers toegeken word, soos om ’n huisdans te reël of om namens koshuisinwoners met die voedseldiensverskaffers te skakel. Daar is baie portefeuljes wat oor die jare uitgedink is – die mees bekende beskryf ek kortliks hieronder:
Primarius of die primaria: die hoofstudent van die koshuis/privaatwyk wat as voorsitter van die huiskomitee (HK) dien en oorhoofs verantwoordelik is vir die funksionering van die HK
Onderprimarius of die onderprimaria: ondersteunend tot die hoofstudent, dikwels met een of twee hoëvlak-portefeuljes
Sekretaris: opsteller van die agendas en notules vir HK- en huisvergaderings, die sameroeper van die uitvoerende komitee van die HK, dikwels verantwoordelik vir interne HK-kommunikasie en -gelukwensings, gewoonlik die kurator van beleide en protokolle
Tesourier: die hoof finansiële beampte van die HK, verantwoordelik vir die begroting en in- en uitbetalings, skakeling met die universiteit se Afdeling Finansies)
Sosiaal: HK-lid wat verantwoordelik is vir die reël van (sommige) sosiale funksies, veral danse, maar ook ander skakelings, veral met ander koshuise/privaatwyke se HK’s
Sport: koördinering van sportspanne vir ligawedstryde, dikwels met die hulp van ’n reeks verkose verteenwoordigers en/of -afrigters; soms verantwoordelik vir die reël van ’n interkampus-sporttoer
Kultuur: die HK-lid wat geleenthede reël waar inwoners verskillende vorme van kultuur (teater, musiek, literatuur, kuns, ens.) kan beleef.
Bogenoemde is die portefeuljes waarmee die meeste koshuisinwoners vertroud is, maar HK-lede het wel méér hooi op hulle vurk. Ná ’n soektog op die webwerwe van ons hoofkampus se koshuise en -privaatwyke, kon ek die volgende lys van HK-portefeuljes saamstel (wat ek vir eers voorhou sonder verdere beskrywende inligting):
Akademie, Akademie en Mentors
Argief, Argief en Erfenis, Koshuisgeskiedenis, Leeskamer
Bate-aankope, Inventaris, Klanksisteem
Beleidseenheid, Etos en Grondwet, Beleidshersiening
Bewusmakingsweke, Borskankerweek, Bloedskenk, Drank- en dwelmmisbruik-veldtogte
Borge, Korporatiewe verhoudings
Dienste (Kuierkroeg, Pub, Snoepie, Vendingmasjien, Gimnasium)
Dissipline, Dissiplinêre Komitee, Tugkomitee, Boetes
Eerstejaars, Tweedejaars, Seniors, Senaat, Oumanne, Raad van oudstes, Outannies
Eretoekennings, Prysuitdeling, Afskeidsfunksie, Laaste ete, Huisverlatersete
Global citizenship, Burgerskap, Internasionale studente, World Wise
Groen, Groensake, Eko- en omgewingsake, Volhoubaarheid
Huisweek, Verjaarsdagweek, Bemarkingsweek, Interblok, Interseksie-kompetisie, Huisgees, Tradisies, Spesiale Seremonies
IT (Rekenaars, Rekenaarsentrum, Drukkers, E-pos verspreidingslys, Webwerfontwerp en -instandhouding)
JOOL, Karnaval, MAD2 (Geldinsamelingstoer, Borge, Bemarking, vensterversierings, vlotoptog, trollieresies, buddy-veldtog, gemeenskapsprojek, Pretdraf)
Kamerindeling, Kamerpunte, Kamerkies, Komitee-administrasie
Klerasie, Merchandise, Branding, Corporate Identity
Klusters, Luister-Leef-en-Leer Gemeenskappe
Kritiese denke, Dialoog, Gesprek, Aktuele Kwessies
Kultuur (Kleinsêr, Massasêr, Toneelfees, Kuns- en Fotokompetisie, Mensverf, Woordfees, KKNK-toer)
Leierskapsontwikkeling, HK-opleiding, HK-kamp, Tweedejaarskomitee, Eerstejaarskomitee
Media en Kommunikasie (Huis e-pos, Webwerf, Nuusblad, Koshuiskoerant, Jaarblad, Fotografie, Foto’s, Facebookblad, Twitterfeed, SMS, Publikasies)
Openbare Betrekkinge, Eksterne skakeling
Personeelskakeling (Voedseldienste, Skoonmaakdienste, Instandhouding)
Portefeuljebestuur, Projekbestuur en Beplanning
Sekretaris, Interne Betrekkinge
Skoonheid, Modeparade, Mnr en Mej kompetisies en -Veilings
Sosiaal (Huisdans, Huisfondsdans, Hanedinee, Hennedinee, Verhoudingsbou)
Sport (Rugby, Krieket, Hokkie, Tennis, Netbal, Sokker, Sporttoer, Diverse Sport, Kleinsport, Skaak, Tafeltennis, Gholf, Pluimbal, Onderwaterhokkie, Sportklubs, Bondelsport)
Transformasie, Diversiteit, Kultuurhernuwing, Kultuurvernuwing
Unieke koshuisspesifieke funksies (Quadnaval, Carry-six-packers, Damestouch, Birthday week, Blokvensters, Met)
Veiligheid- en Risikobestuur, Krisisbestuur
Versiering, Koshuisverfraaïng, interieur
Vroueweek, Mannenaweek, Damestee, Manne-braai, Familiedag, Pa-en-Dogter dag, Kamerreünie
Werwing van voornemende studente, Koshuisbeurse
Bogenoemde is nie ’n volledige lys nie – en sommige portefeuljes wat in hakies gelys is, word tipies tussen verskillende HK-lede onderverdeel. Sommige huiskomitees het slegs sewe lede; ander sewentien.
Hoe sou jy dié portefeuljes verder klassifiseer? Sommige HK’s groepeer hulle saam as “groot”, “middelslag” of “klein” portefeuljes. Jy sou ook ’n onderskeid kon tref tussen portefeuljes wat eenmalig plaasvind teenoor portefeuljes wat regdeur die jaar bestuur word; portefeuljes wat administratief van aard is teenoor dié wat skeppendheid en vernuwing vereis; portefeuljes waarvoor daar selfstandige komitees aangestel word teenoor portefeuljes wat slegs deur die HK-lid bedryf kan word.
As jy hierdie lys van portefeuljes lees, kan jy verstaan hoekom ek die projek van ’n HK-webgids loods. Daar is sóveel druk wat op HK’s geplaas word (dikwels deur hulleself, maar ook deur diegene wat hulle ingestem het), dat dit moeilik is om kop bo water te hou. Een oomblik staan jy vir ’n leiersposisie; die volgende oomblik word jy toegegooi met ’n magdom organisatoriese werk.
Buiten hierdie portefeuljes het HK-lede ook algemene pligte en verantwoordelikhede wat hulle moet nakom. Hulle moet toesien dat stiltetye toegepas word (en boetes uitskryf); hulle moet weekliks as HK vergader, debatteer oor etiese kwessies en kennis neem van reëlings wat hulle aan huislede moet oordra (by seksie- of blokvergaderings); hulle moet huisvergaderings reël, sportwedstryde ondersteun en koshuisfunksies getrou bywoon; hulle moet inskakel by kampuskomitees, met rolspelers vergader en baie e-posse met takt beantwoord; hulle moet geld insamel en bemarking doen vir dít wat hulle reël; komitees aanstel en toesien dat hulle goeie werk verrig. En tussendeur moet hulle sorg dat die koshuis/privaatwyk goeie “gees” het, dat nuweling-studente verwelkom word en ’n gesonde leergemeenskap probeer vestig.
Dit staan huiskomitees vry om te kies watter portefeuljes hulle wil doen, wat hulle aan die huis/wykslede oorlaat om te reël, en hoe hulle die werk onder mekaar verdeel … maar nuutverkose HK-lede is gewoonlik gretig om op vorige HK’s se werk te verbeter (sonder dat hulle besef hoeveel tyd hulle algemene pligte in beslag gaan neem) en saal dan ’n onmoontlike perd vir hulleself op. Dikwels met negatiewe gevolge vir hulle akademie en ’n knou tot hulle persoonlike welwees: daar is net soveel ure in ’n dag.
So, hoe onderskei jy tussen ál hierdie portefeuljes wát dit is wat ’n HK moet doen?
En hoe weet jy of dít wat jy doen, werklik relevant is?
Ons kort leiding hier – en daarvoor moet ons groter vrae vra: Wat is ’n universiteit? Wat is die doel van ’n universiteit? Watter vaardighede kort ons land? Hoe help dít wat ons doen om studente in die regte rigting te lei?
Help dit ons reël ’n fenomenale huisdans, maar dit is nie volhoubaar nie? Help dit ons verwelkom eerstejaars, maar ontmagtig hulle om vir hulleself te dink?
Filed under Studenteleierskap and tagged HK, huiskomitee, portefeuljes, webgids |	12 Kommentaar
Gerhard on Mei 8, 2012 om 10:44 vm said:
Daars wyse woorde hier gespreek.
Die moeilike deel is nou om die ‘nie-leiers’ (die lede wie nie op HK is nie) in die koshuise sover te kry om hierdie groter prentjie te sien. Hulle glo meestal nogsteeds dat die HK-lde geweet het dat hulle ‘n magdom werk gaan he voor hulle hulself daarvoor beskikbaar stel.
Hier is ‘n ‘paradigm shift’ nodig, soos Ben Nel altyd gese het.
Reply ↓	Leslie van Rooi on Mei 8, 2012 om 11:59 vm said:
Andre, dit is uiters relevant tot die huidige gesprekke op kampus oor die HK struktuur, doel en ook die steun wat ons aan HK lede (soos ander leiers) bied. My SSS (ook die FVZS Instituut) en SSG praat tans met ander rolspelers oor verdere gesprekke hieroor. Jy dink dus reeds saam en ons sien uit na nog wysheid. In verbondenhied,
Reply ↓	Terug pieng: Bemarking « mnr.muller
JP on Maart 6, 2013 om 3:33 nm said:
Goeie dag menere.
Dit is frustrerend om bietjie op die internet rond te speel op soek na goeie afrikaanse inligting en dan ‘n aangename verrassing om op hierdie blad af te kom. Ons maatskappy bele in studente akkommodasie en is op soek na ‘n goeie handlyding vir HK portefeuljes. Kan ek dit op hierdie blad erens aflaai of kan julle my in die rigting stuur van iemand wat kan help?
Reply ↓	mnr.muller on Maart 6, 2013 om 10:39 nm said:
Ons kan gerus gesels, maar ek dink nie nóg HK’s (of ‘n namaak van HK-portefeuljes vir privaatbehuising) is die antwoord nie.
Reply ↓	Leslie van Rooi on Maart 7, 2013 om 9:31 vm said:
JP, ek sal graag meer wil hoor oor jou planne en gesels dus graag saam. Stuur dalk ‘n epos dan neem ons die gesprek verder? lbvr@sun.ac.za